Toshloqqa paxta klasteri rahbari hokim bo‘ldi

Farg‘ona viloyatidagi Expo Kollor Prin Teks paxta-to‘qimachilik klasteri rahbari Abduqahhor Abduvohidovich Jo‘raboyev Toshloq tumanining yangi hokimi etib tayinlandi. Jo‘raboyevning ushbu lavozimga tayinlanishi haqida Prezident Shavkat Mirziyoyev 6-iyun, shanba kuni Farg‘ona shahrida bo‘lib o‘tgan faollar yig‘ilishida aytib o‘tgan.

 Kadr: “O‘zbekiston 24”
Avvalroq Prezident Shavkat Mirziyoyev faoliyatida sustkashlikka yo‘l qo‘ygani uchun Toshloq tumani hokimi Shuhratjon Abdusalomovni vazifasidan ozod etish bo‘yicha ko‘rsatma bergani ma’lum qilingan edi. Abdusalomov 2018-yil martidan beri tumanga rahbarlik qilib kelayotgan edi. U bilan birga tuman soliq boshqarmasi boshlig‘i ham ishdan olingan.
Korxonalar va tashkilotlarning yagona davlat registri ma’lumotlariga ko‘ra, mas’uliyati cheklangan jamiyat ko‘rinishidagi Expo Kollor Prin Teks kompaniyasi 2007-yil 18-iyunda tashkil etilgan. Registrda ko‘rsatilgan faoliyat turi — paxta tolalarini tayyorlash va yigirish; ustav fondi 4,3 milliard so‘m. Kompaniya rahbari sifatida Abduqahhor Jo‘raboyev ko‘rsatilgan.

 Skrinshot: “Stat.uz”
Kompaniyaning 95,70 foiz ulushi Abdulaziz Abduvohidovich Jo‘raboyevga, 3,60 foizi Munojatxon Ma’murjonovna Jo‘raboyevaga, 0,70 foizi Muydinjon Po‘latovich Ismoilovga tegishli.